DA Den Europæiske Unions Tidende L 181/1

KOMMISSIONENS GENNEMFØRELSESFORORDNING (EU) 2015/1100

af 7. juli 2015

om medlemsstaternes rapporteringsforpligtelser inden for rammerne af overvågningen af jernbanemarkedet

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2012/34/EU af 21. november 2012 om oprettelse af et fælles europæisk jernbaneområde (1), særlig artikel 15, stk. 6, og

ud fra følgende betragtninger:

(1) Med henblik på overvågningen af jernbanemarkedet pålægger artikel 15, stk. 5, i direktiv 2012/34/EU medlemsstaterne en rapporteringsforpligtelse om benyttelsen af nettene og udviklingen med hensyn til rammevilkårene for jernbanesektoren.

(2) På grundlag af de oplysninger, som medlemsstaterne fremsender, skal Kommissionen hvert andet år aflægge rapport til Europa-Parlamentet og Rådet om de emner, der er omhandlet i artikel 15, stk. 4, i direktiv 2012/34/EU.

(3) Medlemsstaterne har allerede i en årrække frivilligt forelagt de nødvendige oplysninger for Kommissionen. Med henblik på at sikre sammenhæng og sammenlignelighed mellem de data, som medlemsstaterne fremsender, er der behov for detaljerede regler om dataenes indhold og format.

(4) Ved denne forordning indføres der et spørgeskema, som medlemsstaterne skal udfylde hvert år med henblik på at overvåge de tekniske og økonomiske vilkår og markedsudviklingen inden for Unionens jernbanetransportsektor.

(5) For at indsamle de data, der er påkrævet i spørgeskemaet, bør medlemsstaterne samarbejde med arbejdsmarkedsparterne, brugerne, tilsynsorganerne og andre relevante kompetente nationale myndigheder.

(6) Når Kommissionen fastsætter indholdet af de data, der skal fremsendes via spørgeskemaet, tager den hensyn til eksisterende datakilder og data, der allerede er fremsendt i henhold til nuværende rapporteringsforpligtelser, med henblik på at minimere den yderligere byrde på jernbanesektoren og medlemsstaterne. Kommissionen anvender, hvor det er muligt, særlig data, der er indberettet i henhold til følgende retsakter: — Rådets forordning (EØF) nr. 1108/70 (2) for så vidt angår data om investeringer i jernbaneinfrastruktur — Europa-Parlamentets og Rådets forordning (EF) nr. 91/2003 (3) for så vidt angår data om trafikmængder på jernbanenettet og om ulykker — Kommissionens forordning (EF) nr. 1708/2005 (4), særlig bilag I og II, for så vidt angår data om personbefordring med jernbane — Europa-Parlamentets og Rådets forordning (EF) nr. 1371/2007 (5) for så vidt angår de årsberetninger, som jernbanevirksomheder skal offentliggøre om deres servicekvalitetsniveau, samt — Kommissionens forordning (EU) nr. 1300/2014 (6) for så vidt angår de statusoversigter, som medlemsstaterne skal udarbejde for at overvåge og evaluere tilgængeligheden for handicappede og bevægelseshæmmede personer i EU's jernbanesystem.

(7) Det Europæiske Netværk af Tilsynsorganer på Jernbaneområdet bør inddrages i gennemførelsen af rapporteringsforpligtelserne i henhold til artikel 15 i direktiv 2012/34/EU såvel som i ajourføringen af metoderne til indsamling af data.

(8) Spørgeskemaet i bilaget bør anvendes til at indsamle data fra og med rapporteringsår 2015. De første to år er der behov for en overgangsperiode, da det kan være nødvendigt for medlemsstaterne at justere de nuværende dataindsamlingsmekanismer efter denne forordnings ikrafttræden. For at undgå fejlfortolkninger er det vigtigt, at medlemsstaterne i overgangsperioden oplyser Kommissionen om forskellene i dataindhold og -format i de relevante afsnit i spørgeskemaet.

(9) Medlemsstaterne kan efter anmodning fra de berørte jernbanevirksomheder, og hvis det er velbegrundet af hensyn til forretningshemmeligheden, fremsende de data, der kræves i spørgeskemaets punkt 7, i pseudonymiseret form.

(10) Data, der indsamles i henhold til denne forordning, bør gøres tilgængelige for alle interessenter, undtagen i tilfælde hvor behovet for bevarelse af forretningshemmeligheden er til hinder for dette.

(11) Metodologi, definitioner og metoder for indsamling af data kan ændre sig i tidens løb som følge af den tekniske og videnskabelige udvikling. Tilsvarende kan udviklingen på jernbanemarkedet og forbedret adgang til data gøre det ønskeligt enten at indskrænke eller udvide spørgeskemaets omfang. Bilaget til denne forordning bør derfor ajourføres regelmæssigt for at tage hensyn til denne udvikling i overensstemmelse med den i artikel 62, stk. 3, i direktiv 2012/34/EU omhandlede undersøgelsesprocedure.

(12) Kommissionen har gennem arbejdsgruppen for overvågning af jernbanemarkedet hørt arbejdsmarkedets parter og brugerne i jernbanesektoren. Kommissionen har desuden hørt Det Europæiske Netværk af Tilsynsorganer på Jernbaneområdet.

(13) Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 62, stk. 1, i direktiv 2012/34/EU —

VEDTAGET DENNE FORORDNING:

Artikel 1

Genstand

Ved denne forordning fastsættes indhold og format for de data, som medlemsstaterne skal sende Kommissionen i henhold til deres rapporteringsforpligtelser med henblik på overvågning af jernbanemarkedet.

Artikel 2

Definitioner

Med henblik på denne forordning finder definitionerne i artikel 2, litra e), i Europa-Parlamentets og Rådets forordning (EF) nr. 1370/2007 (7), artikel 2, stk. 2, litra a), i Europa-Parlamentets og Rådets forordning (EU) nr. 913/2010 (8) og artikel 3 i direktiv 2012/34/EU anvendelse.

Derudover forstås der ved:

a) »sporadgangsafgifter«: afgifter, der opkræves i forbindelse med de minimumsadgangsydelser, der er omhandlet i punkt 1 i bilag II til direktiv 2012/34/EU

b) »højhastighedstrafik«: persontrafik, der udføres med højhastighedsmateriel, herunder kurvestyrede tog, der kører mindst 200 km/t på i det mindste en del af strækningen; det er ikke altid en forudsætning, at trafikken foregår på højhastighedsinfrastruktur

c) »fjerntrafik med konventionelle tog«: anden personbefordring med jernbane end by-, forstads-, regionaltrafik samt højhastighedstrafik

d) »station«: et sted på jernbanen, hvorfra passagertog kan afgå, hvor de kan standse undervejs, eller hvor de kan slutte turen

e) »godsterminal«: et sted, der er indrettet til omladning og henstilling af intermodale transportenheder, og hvor mindst en af transportformerne er jernbane

f) »samlet kompensation fra staten«: i forbindelse med kontraktlige aftaler det samlede beløb som staten har accepteret at betale infrastrukturforvalteren som støtte i løbet af hele kontraktens løbetid

g) »overvågningsorgan«: et organ, som i henhold til national lovgivning kontrollerer, at infrastrukturforvalteren overholder den kontraktmæssige aftale

h) »spor«: to parallelle skinner, hvorpå skinnekøretøjer kan køre

i) »særlig højhastighedsstrækning«: en strækning, som er specielt anlagt til trafik med hastigheder på normalt 250 km/t eller derover på strækningens hovedafsnit; den kan omfatte tilslutningsafsnit, hvor hastigheden er nedsat af hensyn til lokale forhold

j) »knudepunkt«: et vigtigt punkt på jernbanenettet, hvor flere jernbanelinjer er indbyrdes forbundet

k) »international passagertrafik«: passagertrafik, hvor et tog krydser mindst en af en medlemsstats grænser, og hvor passagerer befordres mellem stationer i forskellige stater.

l) »indenlandsk passagertrafik«: passagertrafik, der udelukkende finder sted inden for én medlemsstats grænser

m) »indenlandsk godstrafik«: godstrafik, der udelukkende finder sted inden for én medlemsstats grænser

n) »kanaltildeling«: en afgørelse om tildeling af en eller flere individuelle kanaler; ved trafikforbindelser, der indgår i regelmæssig køreplanstrafik, tælles kanaltildelingerne for hver togforbindelse særskilt

o) »planmæssig kanal«: en kanal, der er tildelt i henhold til de regler for planlægning, der er fastsat i artikel 45 i direktiv 2012/34/EU

p) »ad hoc-kanal«: en kanal, der er tildelt i henhold til de regler for planlægning, der er fastsat i artikel 48 i direktiv 2012/34/EU

q) »afvist kanalansøgning«: en ansøgning om en kanal, som infrastrukturforvalteren afviser efter den samordningsprocedure, der er fastsat i artikel 46, stk. 1, i direktiv 2012/34/EU; hver aflysning af et tog, der indgår i regelmæssig køreplanstrafik, regnes som en afvist kanalansøgning

r) »vedligeholdelse«: driftsudgifter, som infrastrukturforvalteren afholder med henblik på at bibeholde den eksisterende infrastrukturs tilstand og ydeevne

s) »fornyelse«: investeringsudgifter til større udskiftningsarbejder på den eksisterende infrastruktur uden at dens samlede ydeevne ændres

t) »opgradering«: investeringsudgifter til større arbejder, der går ud på at ændre infrastrukturen, hvorved dens samlede ydeevne forbedres

u) »ny infrastruktur«: investeringsudgifter til projekter til etablering af nye infrastrukturanlæg

v) »offentlige midler«: i forbindelse med infrastrukturudgifter midler, der hidrører direkte fra offentlige investeringstilskud

w) »egne midler«: midler fra de indtægter, som infrastrukturforvaltere eller operatører af servicefaciliteter tjener på sporadgangsafgifter og på anden vis

x) »indtægter«: de samlede afgifter, som opkræves for at levere jernbanetransport i løbet af rapporteringsperioden; det omfatter andre indtægter, såsom indtægter fra catering, tjenester på stationer samt service om bord

y) »transit«: transport gennem et land mellem pålæsnings-/påstigningssted og aflæsnings-/afstigningssted, begge steder uden for dette land

z) »jernbanetrafik inden for nationalt område«: enhver bevægelse med jernbanekøretøjer inden for et lands grænser, uanset hvilket land køretøjerne er registreret i

aa) »forsinkelse«: forskellen mellem et togs planmæssige passage af et sted på kørestrækningen, hvor der registreres kørselsdata, og det faktiske passagetidspunkt

bb) »togaflysning«: aflysning af et tog i driftsfasen af grunde, der er knyttet til jernbanedriften, herunder aflysning af en planmæssig standsning, hvis toget føres ad en anden rute, eller hvis togbetjeningen erstattes af vejtransport

cc) »gennemsnitlig køreplanshastighed«: den hastighed, der beregnes ved at dividere strækningens samlede længde med den tid, det tager at køre strækningen i henhold til køreplanen

dd) »kompensation for offentlig serviceforpligtelse«: økonomiske fordele, som en kompetent myndighed i rapporteringsperioden yder direkte eller indirekte ved brug af offentlige midler til drift af jernbanetrafik i henhold til en offentlig serviceforpligtelse

ee) »forretningsmæssig trafik«: al passagertrafik, der ikke henhører under den trafik, der er underlagt offentlige serviceforpligtelser

ff) »største jernbanevirksomhed«: den største virksomhed målt i person-km eller ton-km

gg) »aktiv licens«: licens udstedt til en jernbanevirksomhed, som har påbegyndt driften og ikke har indstillet den inden for de perioder, som medlemsstaten har fastsat i overensstemmelse med artikel 24, stk. 4, i direktiv 2012/34/EU

hh) »passiv licens«: licens udstedt til en jernbanevirksomhed, som ikke har påbegyndt driften eller har indstillet den inden for de perioder, som medlemsstaten har fastsat i overensstemmelse med artikel 24, stk. 4, i direktiv 2012/34/EU, samt licenser der er tilbagekaldt eller inddraget

ii) »licensgebyr«: alle afgifter, som den licensudstedende myndighed opkræver for at behandle ansøgningen

jj) »behandlingstid for en licensansøgning«: tiden fra den dato, hvor en fuldstændig licensansøgning indgives, til den dato, hvor der træffes en endelig afgørelse

kk) »fuldtidsækvivalenter«: samtlige timer, herunder overtid, der arbejdes i løbet af et år, divideret med det gennemsnitlige antal timer, der arbejdes i løbet af et år i et fuldtidsjob

ll) »rangerterræn«: et sted eller en del af et sted, der er indrettet med en række spor eller andet materiel til rangering af jernbanekøretøjer.

Artikel 3

Indsamling og indgivelse af data

1. Senest den 31. december hvert år forelægger medlemsstaterne Kommissionen de data vedrørende det foregående år, som er omhandlet i spørgeskemaet i bilaget.

2. Hver medlemsstat forelægger Kommissionen data om jernbanetransport på sit område.

3. Jernbanevirksomheder, der opererer i mere end én medlemsstat, forelægger de nationale myndigheder særskilte data for hver medlemsstat, som de opererer i.

4. Medlemsstaterne kan indhente de nødvendige data fra en kombination af følgende kilder:

a) obligatoriske undersøgelser

b) administrative data, herunder data indsamlet af statistikkontorer og andre myndigheder

c) statistiske skøn med forklaring af, hvilke metoder der benyttes

d) data, som leveres af relevante brancheorganisationer og andre berørte parter samt

e) ad hoc-undersøgelser.

De enheder, der ligger inde med de relevante data, forelægger dem, når de bliver anmodet om det.

5. For at bistå medlemsstaterne med at sikre kvaliteten og sammenligneligheden af deres data kan Kommissionen udvikle metodologisk vejledningsmateriale under hensyntagen til gode erfaringer hos de nationale myndigheder og jernbanesektorens organisationer.

6. Medlemsstaterne forelægger dataene for Kommissionen ved hjælp af det elektroniske spørgeskema, som Kommissionen gør tilgængelig på sit websted.

7. Medlemsstaterne og Kommissionen skal behandle forretningshemmeligheder i de oplysninger, de har modtaget, fortroligt.

Artikel 4

Overgangsbestemmelser

1. Medlemsstaterne sikrer, at deres foranstaltninger vedrørende dataindsamling gør det muligt at rapportere dataene i overensstemmelse med det indhold og format, der er fastsat i bilaget, senest i rapporteringsår 2017. I de tilfælde, hvor medlemsstaterne har fundet, at der er betydelige vanskeligheder med at tilpasse foranstaltningerne vedrørende dataindsamling eller har udtrykt betænkeligheder vedrørende relevansen og nødvendigheden af visse datakategorier, vurderes behovet for at tilpasse bilaget.

2. Hvis medlemsstaterne i overgangsperioden ikke kan levere dataene med det indhold og i det format, der er fastsat i bilaget, rapporterer de dem i et format, der ligger så tæt på det fastsatte som muligt, og angiver uoverensstemmelserne, når de fremsender dataene.

Artikel 5

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2016.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. juli 2015. På Kommissionens vegne Jean-Claude JUNCKER Formand

(1) EUT L 343 af 14.12.2012, s. 32.

(2) Rådets forordning (EØF) nr. 1108/70 af 4. juni 1970 om indførelse af bogføring af de udgifter, der er forbundet med infrastrukturerne for transporter med jernbane, ad landeveje og sejlbare vandveje (EFT L 130 af 15.6.1970, s. 4).

(3) Europa-Parlamentets og Rådets forordning (EF) nr. 91/2003 af 16. december 2002 om statistik over jernbanetransport (EFT L 14 af 21.1.2003, s. 1).

(4) Kommissionens forordning (EF) nr. 1708/2005 af 19. oktober 2005 om gennemførelsesbestemmelser til Rådets forordning (EF) nr. 2494/95, for så vidt angår den fælles indeksreferenceperiode for de harmoniserede forbrugerprisindeks, og om ændring af forordning (EF) nr. 2214/96 (EUT L 274 af 20.10.2005, s. 9).

(5) Europa-Parlamentets og Rådets forordning (EF) nr. 1371/2007 af 23. oktober 2007 om jernbanepassagerers rettigheder og forpligtelser (EUT L 315 af 3.12.2007, s. 14).

(6) Kommissionens forordning (EU) nr. 1300/2014 af 18. november 2014 om den tekniske specifikation for interoperabilitet gældende for tilgængelighed for handicappede og bevægelseshæmmede personer i EU's jernbanesystem (EUT L 356 af 12.12.2014, s. 110).

(7) Europa-Parlamentets og Rådets forordning (EF) nr. 1370/2007 af 23. oktober 2007 om offentlig personbefordring med jernbane og ad vej og om ophævelse af Rådets forordning (EØF) nr. 1191/69 og (EØF) nr. 1107/70 (EUT L 315 af 3.12.2007, s. 1).

(8) Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (EUT L 276 af 20.10.2010, s. 22).